## L’aeroport de Castelló aconseguix el seu millor registre en un mes de novembre i arriba als 304.000 passatgers en el còmput anual

*** La xifra de novembre suposa un creixement del 10 % i l’acumulat anual millora en un 16 % el del mateix període de l’any anterior
* El director general d’Aerocas destaca que l’aeroport complirà enguany “amb folgança” els objectius de trànsit comercial**

L’aeroport de Castelló ha aconseguit el seu millor registre en un mes de novembre amb un total de 13.369 passatgers. En el còmput anual arriba als 304.493 usuaris.

El director general d’Aerocas, Justo Vellón, ha afirmat que les xifres “confirmen el millor any de la història de l’aeroport quant al trànsit comercial”. En este sentit, ha destacat que, quan falta un mes per a tancar l’any, ja s’ha superat l’objectiu anual dels 300.000 passatgers, “per la qual cosa complirem amb folgança les metes que ens havíem marcat”.

La xifra de passatgers de novembre millora en un 10 % la del mateix mes de 2024, mentres que l’acumulat anual supera en un 16 % el del mateix període de l’any anterior.

L’aeroport de Castelló inclou en este 2025 un total de 14 rutes, de les quals cinc estan operatives en la present temporada d’hivern: Londres, Brussel·les, Madrid, Bucarest i Cluj.

En 2026, l’oferta de connexions regulars s’ampliarà a 16, amb la incorporació de les rutes de Manchester i Bolonya. Respecte als moviments d’aeronaus, en novembre s’han comptabilitzat 857 i l’acumulat de l’any és d’11.809. D’esta manera, l’aeroport també ha batut el seu rècord anual d’operacions.

Fecha: 07/12/2025